L'Auditori de l'Eliana s'omplirà este diumenge de "Bichos raros"
29 de maig de 2016 20:00

L'Auditori de l'Eliana acollirà el diumenge 29 de maig una representació teatral dirigida al públic familiar. Es tracta de l'adaptació de la novel·la de l'escriptor Javier Sarti "Bichos raros", publicada en 2011 per Alfaqueque Edicions. És una divertida història de tres personatges tan dispars com un gat, una òbila i un teuladí que interactuen davall forts llaços d'amistat i camaraderia després de descobrir que a pesar de tot, tenen coses en comú. Amb esta obra, Sarti s'acosta al vell gènere de la faula on la trama es convertix en vehicle per a obtindre un aprenentatge.

Javier Sarti, veí de l'Eliana, va publicar en 2007 "Blanca i Viernes" (Editorial Anaya), la seua anterior novel·la dirigida a lectors juvenils, que ha arribat a un públic molt nombrós i ja compta amb successives reedicions. A més, ha escrit diverses novel·les per a adults, totes amb una excel·lent acollida per part de la crítica: "La memoria inútil" (Aliança Editorial, 2000) , "El estruendo" (Editorial Espasa, 2002) i "Piranesi construido" (Editorial Coscolla, 2010) amb la que va aconseguir el Premi de Novel·la Ateneo-Ciudad de Valladolid. D'altra banda, amb el seu relat "No hay más mensajes" va guanyar el Premi Gabriel Miró de Relats.

L'adaptació teatral està dirigida per Sefa Bernet, ben coneguda pel públic local a través dels seus treballs en Teatreliana i pel projecte Teatro de la Palabra. La representació serà a les 20 hores i l'entrada és lliure fins a completar l'aforament.